ଆଲୋକା କାନୁନଗୋ,  (ଜନ୍ମ: ୨୬ ନଭେମ୍ବର ୧୯୫୫) ଜଣେ ଓଡ଼ିଶୀ ନୃତ୍ୟଶିଳ୍ପୀ ଓ ଗୁରୁ  । ଓଡ଼ିଶୀ ନୃତ୍ୟରେ ପାରଦର୍ଶିତା ନିମନ୍ତେ ତାଙ୍କୁ କେନ୍ଦ୍ର ସଙ୍ଗୀତ ନାଟକ ଏକାଡ଼େମୀ, କେନ୍ଦ୍ର ସଂସ୍କୃତି ମନ୍ତ୍ରଣାଳୟ ତରଫରୁ ସିନିୟର ଫେଲୋସିପ ଆଦି ସମ୍ମାନ ମିଳିଛି । କଲିକତାରେ ଶିଞ୍ଜନ ନାମକ ତାଙ୍କର ଏକ ଓଡ଼ିଶୀ ନୃତ୍ୟ ଶିକ୍ଷାନୁଷ୍ଠାନ ରହିଛି । ବ୍ୟକ୍ତିଗତ ଜୀବନ ଆଲୋକା କାନୁନଗୋଙ୍କ ଜନ୍ମ ନାମ ଥିଲା ଆଲୋକ ପ୍ରଭା କାନୁନଗୋ । ସେ ୧୯୫୫ ମସିହାରେ କଟକଠାରେ ଜନ୍ମଗ୍ରହଣ କରିଥିଲେ । ପିଲାଦିନେ ସେ, ଆକାଶବାଣୀ କଟକରେ ଶିଶୁ କଳାକାର ଭାବରେ ଓ ଅନ୍ୟାନ୍ୟ ମଞ୍ଚ ନାଟକରେ କାର୍ଯ୍ୟ କରୁଥିଲେ । ସେ ପ୍ରଥମେ ଗୁରୁ ରଘୁନାଥ ଦତ୍ତ ଓ ପରେ ଗୁରୁ କେଳୁଚରଣ ମହାପାତ୍ରଙ୍କଠାରୁ ଓଡ଼ିଶୀ ନୃତ୍ୟ ଶିକ୍ଷାଲାଭ କରିଥିଲେ । ନର୍ତ୍ତକୀ ଜୀବନ ଆଲୋକା, ଭାରତର ବିଭିନ୍ନ ସ୍ଥାନ ବ୍ୟତୀତ ଜାପାନ, ବ୍ରିଟେନ, ଅଷ୍ଟ୍ରେଲିଆ, ଜର୍ମାନୀ, ଆଜରବାଇଜନ, ନେପାଳ, ବଙ୍ଗଳାଦେଶ, ଆରବ ଆଦି ଦେଶରେ ଓଡ଼ିଶୀ ନୃତ୍ୟ ପ୍ରଦର୍ଶନ କରିଛନ୍ତି । ସେ ନୃତ୍ୟ ପ୍ରଦର୍ଶନ କରିଥିବା ଉତ୍ସବମାନଙ୍କ ମଧ୍ୟରେ ମୁକ୍ତେଶ୍ୱର ନୃତ୍ୟ ଉତ୍ସବ, କୋଣାର୍କ ନୃତ୍ୟ ଉତ୍ସବ, ଖଜୁରାହୋ ନୃତ୍ୟ ଉତ୍ସବ, ସୂର୍ଯ୍ୟ ଉତ୍ସବ, ମୂଦ୍ରା ଉତ୍ସବ, ଉଦୟ ଶଙ୍କର ନୃତ୍ୟ ଉତ୍ସବ ଆଦି ଅନ୍ୟତମ । ଓଡ଼ିଶୀ ନୃତ୍ୟର ବାନ୍ଧ ଓ ଶବ୍ଦ ନୃତ୍ୟ ଉପରେ ସେ ଅନେକ ପ୍ରବନ୍ଧ ଓ ରିସର୍ଚ୍ଚ ପେପର ଲେଖିଛନ୍ତି ତଥା ଦେଶ ବିଦେଶରେ ଅନେକ କର୍ମଶାଳାରେ ଏ ବାବଦରେ ନିଜର ବକ୍ତବ୍ୟ ରଖିଛନ୍ତି । କେନ୍ଦ୍ର ସଂସ୍କୃତି ମନ୍ତ୍ରଣାଳୟ ତରଫରୁ ତାଙ୍କୁ ଉଭୟ ଜୁନିୟର ଓ ସିନିୟର ଫେଲୋସିପ ପ୍ରାପ୍ତ ହୋଇସାରିଛି ।